
ŠALČININKŲ R. SAVIVALDYBĖS PRIVALOMO IKIMOKYKLINIO UGDYMO NUSTATYMO IR SKYRIMO TVARKOS APRAŠAS

I SKYRIUS 
BENDROSIOS NUOSTATOS

1. Privalomo ikimokyklinio ugdymo nustatymo ir skyrimo tvarkos apraše (toliau – Aprašas) reglamentuojamas privalomo ikimokyklinio ugdymo nustatymas, skyrimas ir finansavimas.
2. Privalomas ikimokyklinis ugdymas gali būti teikiamas vaikui nuo gimimo iki 6 metų (kol bus pradėtas teikti priešmokyklinis ugdymas).
3. Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

II SKYRIUS 
PRIVALOMO IKIMOKYKLINIO UGDYMO 
NUSTATYMAS IR SKYRIMAS

4. Privalomo ikimokyklinio ugdymo nustatymą ir skyrimą savivaldybės teritorijoje gyvenantiems vaikams organizuoja savivaldybės administracijos direktoriaus paskirtas asmuo (asmenys) (toliau – Asmuo (Asmenys)).
5. Privalomas ikimokyklinis ugdymas skiriamas vaikui, kuris auga šeimoje, patiriančioje socialinę riziką ir: 			 
5.1. nėra ugdomas pagal ikimokyklinio ugdymo programas;
5.2. yra įrašytas į įstaigos, vykdančios ikimokyklinio ugdymo programą (toliau – Įstaiga),  vaikų sąrašus, bet dėl nepateisinamų priežasčių jos nelanko.
6. Privalomas ikimokyklinis ugdymas taip pat gali būti skiriamas vaikui, kuris ugdomas namuose (neįrašytas į Įstaigos vaikų sąrašus) arba yra įrašytas į Įstaigos sąrašus, bet dėl nepateisinamų priežasčių jos nelanko, vadovaujantis šiais kriterijais:
6.1. tėvai (globėjai) stokoja socialinių įgūdžių ir (ar) pozityvios tėvystės įgūdžių;       
6.2. vaikui nustatytas neįgalumas ir (ar) specialieji ugdymosi poreikiai ir vaiko tėvai (globėjai) nesudaro sąlygų tenkinti vaiko specialiuosius ugdymosi poreikius; 
6.3. vaiko tėvai (globėjai) išgyvena sunkumus (vienas iš tėvų (globėjų) ar abu yra netekę darbo; vienas iš tėvų (globėjų) ar abu išvykęs (išvykę) į užsienį; įvyko ar vyksta skyrybų procesas; vienas iš tėvų (globėjų) ar abu įrašytas (įrašyti) į ieškomų, dingusių žmonių sąrašus; vienam iš tėvų (globėjų) nustatyta kitų sveikatos sutrikimų, dėl kurių nesudaromos sąlygos vaikui tenkinti jo prigimtinių, kultūrinių, socialinių ir pažintinių poreikių ir kt.), dėl kurių netenkinami vaiko prigimtiniai, kultūriniai, socialiniai ir pažintiniai poreikiai. 		 
7. Asmuo (Asmenys) pasitelkdamas kitus specialistus (socialinį darbuotoją ir/ar kt.) nustato privalomo ikimokyklinio ugdymo poreikį vaikui ir surenka privalomo ikimokyklinio ugdymo poreikį įrodančius dokumentus (vaiko gimimo liudijimo kopiją; Lietuvos Respublikos sveikatos apsaugos ministro 2017 m. rugpjūčio 18 d. įsakymu Nr. V-985 patvirtintą Vaiko sveikatos pažymėjimą (formą F027/1a;), nuo 2020 m. sausio 1 d. Lietuvos Respublikos sveikatos apsaugos ministro 2019 m. gegužės 14 d. įsakymu Nr. V-565 patvirtintą Vaiko sveikatos pažymėjimą (formą E027-1;) jei yra nustatyti specialieji vaiko ugdymosi poreikiai – mokyklos vaiko gerovės komisijos arba pedagoginės psichologinės tarnybos ar švietimo pagalbos tarnybos pažymą dėl specialiųjų ugdymosi poreikių pirminio (pakartotinio) įvertinimo; pažymą apie šeimos pajamas; pažymą iš užimtumo tarnybos; neįgalumą patvirtinančius ir kitus dokumentus) (toliau – Dokumentai). 	
8. Asmuo parengia rekomendaciją ir teikia Savivaldybės administracijos vaiko gerovės komisijai (toliau – Komisija) dėl privalomo ikimokyklinio ugdymo nustatymo ir skyrimo.
9. Komisija, vadovaudamasi Aprašo 5 ir 6 punktais:
9.1. gavusi Asmens rekomendaciją ir Dokumentus, organizuoja Komisijos posėdį, į kurį raštu kviečia ir vaiko tėvus (globėjus);
9.2. įvertina privalomo ikimokyklinio ugdymo būtinumą ir teikia siūlymų Savivaldybės administracijos direktoriui dėl privalomo ikimokyklinio ugdymo skyrimo, trukmės (kiek valandų per dieną (parą)) ir laikotarpio (iki 6 mėnesių, 1 metų ar kitokio);
10. Savivaldybės administracijos direktorius skiria privalomą ikimokyklinį ugdymą.
11. Paskirtas vaikui privalomas ikimokyklinis ugdymas pradedamas teikti per penkias darbo dienas nuo Savivaldybės administracijos direktoriaus sprendimo priėmimo dienos. Jei dėl objektyvių priežasčių privalomo ikimokyklinio ugdymo per nurodytą terminą negalima suteikti, privalomas ikimokyklinis ugdymas pradedamas teikti artimiausiu metu, išnykus ar pašalinus priežastis, bet ne vėliau kaip per 20 darbo dienų nuo savivaldybės administracijos direktoriaus sprendimo priėmimo dienos.
12. Įstaigos Vaiko gerovės komisija visą ugdymo laikotarpį vykdo vaiko, kuriam yra paskirtas privalomas ugdymas, ugdymo stebėseną ir apibendrintą informaciją teikia savivaldybės administracijos Komisijai, kuri analizuoja gautą informaciją ir teikia siūlymus savivaldybės administracijos direktoriui dėl privalomo ikimokyklinion ugdymo vykdymo eigos. 
13. Vaiko tėvai (globėjai) privalo užtikrinti vaiko punktualų, reguliarų Įstaigos lankymą ( jei vaikas negali atvykti į Įstaigą, nedelsiant turi informuoti Įstaigą) ir kitų mokymosi sutartyje nurodytų pareigų vykdymą. 

III SKYRIUS 
PRIVALOMO IKIMOKYKLINIO UGDYMO 
FINANSAVIMAS

14. Privalomas ikimokyklinis ugdymas finansuojamas iš valstybės biudžeto vadovaujantis Mokinio krepšelio lėšų apskaičiavimo ir paskirstymo metodika, patvirtinta Lietuvos Respublikos Vyriausybės 2018 m. liepos11 d. nutarimu Nr. 679 „Dėl Mokinio krepšelio lėšų apskaičiavimo ir paskirstymo ir panaudojimo metodikos patvirtinimo“ savivaldybių biudžetų, rėmėjų ir kitų lėšų.

